נילי צרויה

ביוגרפיה

נילי צרויה נולדה וגדלה ברחובות. אביה, יצחק צרויה, פרופסור לפיזיקה במכון ויצמן; אמה, סימון צרויה, מורה לאנגלית בתיכון קציר ברחובות. את שנות התיכון עשתה בתיכון דה שליט בעירה ואחריהן, התגייסה לצה"ל ושירתה כצפ"טית.
בשנת 2000 נרשמה ללימודי משחק בבית הספר הגבוה לאומנויות הבמה בית צבי, בו למדה משחק במשך שלוש שנים וסיימה בהצטיינות בשנת 2002. במהלך לימודיה זכתה בשבע מלגות הצטיינות מטעם בית צבי ובשלוש מלגות הצטיינות מטעם קרן שרת אמריקה ישראל. בין תפקידיה הבולטים בבית צבי: אליזבת הראשונה, מלכת אנגליה מתוך המחזה 'אליזבת מלכת אנגליה' מאת פרדיננד ברוקנר, בבימוי עידו ריקלין. מגוון דמויות קומיות מתוך המחזמר 'משתגעים מאהבה' בבימוי משה קפטן, מאשה מתוך 'השחף' של צ'כוב בבימוי סלבה מלצב. 
בתום לימודיה שיחקה צרויה במשך שנה בתיאטרון הספרייה בהצגות 'שלושה ימים של גשם', 'הבלון האדום', 'משתגעים מאהבה' ו'השועל', אותו גם תרגמה מאנגלית יחד עם השחקן גיל ויינברג. לאחר מכן הצטרפה לתיאטרון הקאמרי, שם שיחקה בהצגות 'האישה בשחור', 'המלביש' וב'אשכבה'. לאחר שנה עברה לשחק במחזה 'עלי כינור' בבימויו של רפי ניב בתיאטרון באר שבע.
כעבור חודשים ספורים טסה צרויה לסיאטל שבארצות הברית, שם התגוררה כשנתיים ועברה לימודי העמקה בשיטת סטניסלבסקי עם מאסטר ליאוניד אניסימוב. בעקבות הסדנה אניסימוב ביים את צרויה כארקדינה במחזה 'השחף', וכילנה במחזה 'הדוד וניה', מאת צ'כוב בתיאטרון מקומי.

תיאטרון

בשנת 2007 שבה צרויה ארצה והחלה ללמד משחק בבית צבי ולתרגם את המחזה 'עיר גוססת' אותו העלתה כעבור חצי שנה יחד עם השחקן ניב רז בתיאטרון הספרייה בבימוי ד"ר אבי ברכר. במקביל החלה צרויה לבנות ולהעביר סדנאות בנושאי שפת גוף ותקשורת בינאישית לאנשי עסקים וחברות, אותם היא מעבירה עד היום. 
ב-2008 חזרה צרויה לשחק בתיאטרון באר-שבע, תחילה גילמה את אדריאנה בהצגה 'קומדיה של טעויות' מאת שייקספיר, בבימויו של נתן דטנר. משם כיכבה במגוון דמויות צבעוניות בהצגה 'הרוזן ממונטה כריסטו', בבימויו ועיבודו של עידו ריקלין, שאף נבחרה להצגת השנה בשנת 2009. בהמשך גילמה את לוטי ווילטון בהצגה 'אפריל הקסום', את עדנה קליין בהצגה 'ילדים חורגים לאלוהים', את מדלן בהצגה 'פיאף', את פאני בהצגה 'למה לא באת לפני המלחמה' ואת קארן בהצגה 'הכל אודות חוה'. 
בשנת 2011 סיימה צרויה תואר ראשון בהוראה ובימוי בסמינר הקיבוצים. ב-2013 שיחקה בהצגה 'אם יש עוד לא מצאתי' בבימויה של אורלי נעה רביניאן ובהצגה 'שני קונילמל' בבימויו של דניאל אפרת, בתיאטרון הספרייה, בהצגה 'אורה הכפולה' בתיאטרון המדיטק, במחזמר 'בילי שוורץ' בתפקיד סימונה, שכתב אוהד חיטמן וביים דניאל אפרת במסגרת פסטיבל המחזמר אשר זכה במקום הראשון בפסטיבל. 
ב-2014 שיחקה צרויה במחזה השייקספירי 'טיטוס אנדרוניקוס' בתפקיד טאמורה מלכת הגותים, בתרגום והפקה שעלו לראשונה בישראל, בבימויו של חן שפירא בתיאטרון הערבי –עברי. 
בינואר 2015 שיחקה צרויה בטרגדיה היוונית הקלאסית 'מדיאה' מאת אוריפידס, בתפקיד הראשי מדיאה, לצד אנחל בונני בתפקיד יאסון, בתיאטרון נחמני אנסמבל עיתים, בבימוי מאיר בן סימון. 
משנת 2015 צרויה משחקת במחזמר המצליח 'בילי שוורץ' של תיאטרון חיפה, אשר זכה ב 4 פרסי האקדמיה כולל פרס המחזמר הטוב ביותר, צרויה בתפקיד סימונה, לצד טלי אורן ומיקי קם, תחת בימויו של דניאל אפרת.
מינואר 2018 צרויה משחקת בתפקיד הראשי 'נינה' במופע 'סיפורים אינטימיים' על פי ספרה של ד"ר נינה פינטו-אבקסיס, לצד מיכל ויינברג והמוזיקאי אבי בנימין, תחת בימוי של השחקן אמיר קריאף. המופע מציג ברחבי הארץ ובתל אביב.

טלוויזיה

בטלוויזיה השתתפה בסדרות: "נעלמים 2", "צומת מילר", "סופשלי", "בנות הזהב", "לה פמליה", "החדש של עומרי גורדון", "איש חשוב מאוד", "מתים לרגע", "שטיסל", "מתלהבת", "תעשה לי ילד", ובפרסומות לבנק לאומי, יונידרס, אדום אדום, אוויס והוט.

קולנוע

בקולנוע השתתפה בסרטי הקולנוע: "שבוע ויום", "זכות השתיקה", "ההפך","איך לחיות לבד", "פרחים של מרציפן", "ילדים טובים", "Hello-Goodbye" ו-"Hives".

עיסוקים נוספים

צרויה הקימה את חברת "InterAction", המתמחה בפיתוח מיומנויות אישיות לאנשי עסקים וארגונים באמצעות הרצאות וסדנאות בנושאים: פיתוח מודעות ושליטה בשפת גוף, עמידה מול קהל והעברת פרזנטציה, יצירת תקשורת בינאישית אפקטיבית, ופיתוח חשיבה יצירתית.
צרויה נשואה לאדר יראון, סמנכ"ל שיווק בחברת הייטק. לזוג שני ילדים. מתגוררים בתל אביב.